
இயேசு நமக்காக மரித்தார்
நோக்கம்: இயேசு நம்மை மீட்க வந்தார் என்பதைப் பிள்ளைகளுக்குக் கற்பித்தல்.
வேத வாசிப்பு: கலாத்தியர் 3:13-14; யோவான் 18:12-14; 19:16-37
மனப்பாட வசனம்: கலாத்தியர் 2:20 – “தேவனுடைய குமாரன்மேலுள்ள விசுவாசத்தினாலே பிழைத்திருக்கிறேன்; அவர் என்னில் அன்புகூர்ந்து எனக்காகத் தம்மை ஒப்புக்கொடுத்தாரே.”
பாடத்தை அளித்தல்
தொடக்கப் புள்ளி
தங்களுடைய மிக விலையுயர்ந்த உடைமை எது என்று பிள்ளைகளிடம் கேளுங்கள். உங்களுடையதை அவர்களுக்குக் காட்டுங்கள் அல்லது அதைப்பற்றிச் சொல்லுங்கள் – அதை இழந்தால் நீங்கள் மிகவும் வருந்தும் ஒன்று.
இன்றைய போதனையின் முக்கிய குறிப்புகள்
1. தேவன் தம் மிக அருமையான குமாரனை நமக்காக இவ்வுலகத்துக்கு அனுப்பினார். படம் 22-ஐக் காட்டுங்கள். படத்தைப்பற்றிக் கேள்விகள் கேட்டு பாடம் 22-ஐச் சுருக்கமாக மீள்பார்வை செய்யுங்கள். இயேசு கிறிஸ்துவில் தேவன் தம் இரட்சிப்பின் வாக்குத்தத்தத்தை நிறைவேற்றினார்.
2. இயேசு வளர்ந்து மனிதனானார். தேவனுடைய வழிகளை மக்களுக்குப் போதித்தார். தாம் உண்மையாகவே தேவனிடமிருந்து வந்தவர் என்று காட்ட அநேக அற்புதங்களைச் செய்தார். ஆனால் அநேகர் அவரை விசுவாசிக்க மறுத்தார்கள். மதத் தலைவர்கள் அவரைக் கைது செய்து, போர்வீரர்களைக் கொண்டு கொண்டுபோகச் செய்தார்கள் (யோவா 18:12-14).
3. தேவனுடைய குமாரனாகிய இயேசு சிலுவையில் அறையப்பட்டுக் கொல்லப்பட்டார்; ஒருவரைக் கொல்ல இருந்த மிகக் கொடூரமான வழிகளில் அது ஒன்று. இயேசுவை மரச் சிலுவையில் வைத்து அவருடைய கைகளிலும் கால்களிலும் ஆணி அடித்தார்கள். பின்பு சிலுவையை நிமிர்த்தி, அவர் மரிக்கும்வரை தொங்கவிட்டார்கள். அவருடைய நண்பர்கள் அவர் உடலைச் சிலுவையிலிருந்து இறக்குமுன், அவர் உண்மையாகவே மரித்தாரா என்று உறுதிசெய்ய ஒரு போர்வீரன் அவர் விலாவை ஈட்டியால் குத்தினான் (யோவா 19:16-17, 23-24, 31-37).
4. படம் 20-ஐக் காட்டுங்கள். ஈசாக்கைப் பலியாகத் தரும்படி கேட்டு தேவன் ஆபிரகாமைச் சோதித்தபோது ஆபிரகாம் கீழ்ப்படிந்தான்; தேவன் ஈசாக்கின் இடத்தில் ஓர் ஆட்டைக் கொடுத்தார். அதேபோல, நமது இடத்தில் மரிக்க தேவன் இயேசுவைத் தேவனுடைய ஆட்டுக்குட்டியாகத் தந்தார். தன் ஒரே மகனைக் கொடுக்கும் துக்கத்திலிருந்து ஆபிரகாமை தேவன் தப்பவிட்டார்; ஆனால் தேவனோ நமக்காகத் தம் ஒரே குமாரனைத் தந்தார்! படம் 3-ஐக் காட்டுங்கள். ஆதாமும் ஏவாளும் தேவனுக்குக் கீழ்ப்படியாமல்போனார்கள்; அதை நாம் பாவம் என்கிறோம். நாம் எல்லோரும் பாவிகள். நம் பாவத்திலிருந்து நம்மை மீட்கவும், நாம் மன்னிப்பைப் பெற்று அவருடன் என்றென்றும் வாழவும் தேவன் இயேசுவை அனுப்பினார்.
மனப்பாட வசனத்தை மனதில் பதிய வையுங்கள்
கதைக்கு நம் பதில்
தகரத்தில் அழகான காரைச் செய்த ஒரு சிறுவனைப்பற்றிய கதையை வகுப்பிடம் சொல்லுங்கள். ஒரு நாள் அவன் அதைத் தொலைத்துவிட்டான். சில வாரங்களுக்குப் பிறகு அதை ஒரு கடையில் பார்த்தான். அது தன்னுடையது என்று கடைக்காரரிடம் சொல்லச் சென்றான். கடைக்காரர் விலை கொடுத்தால் மட்டுமே எடுத்துக்கொள்ளலாம் என்றார். ஆகவே சிறுவன் பணம் சேமித்து தன் காரைத் திரும்ப வாங்கினான். இப்பொழுது அந்தக் கார் தனக்கு இருமுறை சொந்தம் என்றான்: அதைச் செய்தவன் அவன்; அதை வாங்கியவனும் அவன்.
தேவன் நம்மை உண்டாக்கினார். இயேசு நம்மைத் தேவனோடு மீண்டும் சேர்த்தார். நமக்காக மரித்ததன் மூலம் நாம் தேவனுக்குச் சொந்தமாகும்படி நம்மை மீட்டார், அதாவது திரும்ப வாங்கினார். இயேசு செய்தவற்றுக்காக அவருக்கு நன்றி சொல்லும் ஜெபத்தில் பிள்ளைகளை வழிநடத்துங்கள்.
